Bulls wys emmersvol karakter in Melbourne | Maroela Media
Bulls wys emmersvol karakter in Melbourne
Cornal Hendricks het een van die Bulls se drieë gedruk. Foto: Facebook.
Pote Human het gepleit dat die Bulls diep moet delf vir vanmiddag se kragmeting teen die Rebels in Melbourne.
En mens kan sy pleidooi verstaan: ná verlede naweek se loesing op Loftus teen die Crusaders en Handré Pollard wat seker al op die internet begin rondsoek het na wat 'n Franse visum kos, het die Pretorianers se Superrugby-vooruitsigte maar bra vaal gelyk.
Tog het die Bulls – getooi in hul groen wegmondering – hul toer na Australasië op die beste manier moontlik afgeskop, toe hulle die Rebels 32–17 op AAMI Park geklop het.
Mens glo nie werklik in tekens vooraf om die uitkoms van 'n kragmeting te bepaal nie, maar toe die bal vandag net ná die afskop reg vir Schalk Brits gebons het – onthou verlede week se fiasko toe die bal oor Pollard se kop en in Richie Mo'unga se gewillige hande gehop het – het jou hart sommer rustiger begin klop.
Cornal Hendricks en Pollard het voor rustyd drieë vir die besoekers gedruk, en al het Marika Koroibete se drie in die tweede helfte gesorg dat die Rebels weer gelyk trek, het die Bulls stelselmatig 'n goeie houvas op dié wedstryd begin kry – iets wat gesorg het dat die tuisspan die spel begin jaag het.
Toe Rosko Specman (uiteindelik) sy vyfde drie van die seisoen in die 69ste minuut gedruk het, was die koeël so te sê deur die kerk. En Pollard se vyfde suksesvolle stelskop was die laaste spyker in die Rebels se doodskis.
Kritici sal weer eens fout met hul spel vind, maar die wyse hoe die Bulls teruggekom het ná verlede week se vernedering, verdien baie respek.
Hulle het nou saam met die Jaguares – wat vroeër vandag die Hurricanes in 'n skitterende wedstryd geklop het – 32 punte op die SA punteleer.
Bulls: Drieë: Cornal Hendricks, Handré Pollard, Burger Odendaal, Rosko Specman. Doelskoppe: Pollard (3). Strafskoppe: Pollard (2).